'Bekende bendeleier' vas ná skietgeveg | Maroela Media
'n Beweerde bekende bendeleier is Sondag in Belhar in Kaapstad in hegtenis geneem nadat 'n skietgeveg tussen 'n groep verdagtes en die polisie uitgebreek het.
Sers. Noloyiso Rwexana, woordvoerder van die polisie, het gesê polisiebeamptes was besig met roetine-patrollie in Belhar toe "onbekende mense" skielik op hulle losgebrand het.
"Die beamptes het gereageer en teruggeskiet. 'n 24-jarige verdagte is tydens die skietgeveg in die been geskiet en daar is op 'n vuurwapen beslag gelê. Die verdagte is vermoedelik 'n bekende bendeleier in die gebied. Hy is onder polisiebewaking na 'n hospitaal geneem," het Rwexana gesê.
Sy het gesê dit het kort ná die skietgeveg aan die lig gekom dat 'n 14-jarige meisie, wat net 'n omstander was toe die skietery uitgebreek het, ook gewond is. Die Onafhanklike Polisieondersoekdirektoraat (Opod) is na die toneel ontbied om dit te ondersoek.
Die verdagte sal binnekort in die hof verskyn, het Rwexana gesê.
Dit is darem snaaks die weskaap is die beste, mooiste plek in Suid-Afrika behalwe vir die probleem met bendes…laat mens dink wat die eintlike probleem regtig is
Baie goeie nuus! Welgedaan, polisie! Dit is hoog tyd dat dié baie ou euwel uitgeroei word. Dit lyk asod die Min v Polisie ook gedetermineerd is om dit te doen.